L 228/40
ET
Euroopa Liidu Teataja
15.9.2023
(6)
On asjakohane, et kõnealuseid nõudeid kohaldatakse kõikides lennuetappides ja lennuväljade liiklusalades jätkuvalt õhusõidukikäitajate suhtes, kes osalevad ühtse Euroopa taeva õhuruumi üldises lennuliikluses, välja arvatud määruse (EL) 2018/1139 artikli 2 lõike 3 punktis a osutatud õhusõidukite puhul.
Liikmesriigid peaksid vastutama selle tagamise eest, et nende õhusõidukite käitamisel võetakse nõuetekohaselt arvesse kõigi muude õhusõidukite navigeerimisohutust.
Liikmesriigid võivad siiski otsustada käesolevat määrust nende õhusõidukite suhtes kohaldada.
(7)
Kooskõlas määruse (EÜ) nr 29/2009 kohaldamisalaga tuleks käesoleva määrusega ette näha samad andmesidenõuete erandid, mis on lubatud komisjoni rakendusotsuse (EL) 2019/2012 (7) alusel.
(8)
Rakendusmääruse (EL) nr 1079/2012 artikli 14 lõikega 2 on lubatud erandid kohustusest tagada käitataval õhusõidukil kanalisammu 8,33 kHz suutlikkusega raadioseadmete kasutamine, kui raadio on nõutav.
Käesoleva määrusega ei tohiks muuta olemasolevaid erandeid.
(9)
Käesoleva määruse nõuete väljatöötamisel on nõuetekohaselt arvesse võetud lennuliikluse korraldamise üldkava sisu ning selles ettenähtud side-, navigatsiooni- ja seiresuutlikkust.
(10)
Euroopa Liidu Lennundusohutusamet on oma arvamusega 01/2023 koostanud ja esitanud komisjonile rakenduseeskirjade eelnõu vastavalt määruse (EL) 2018/1139 artikli 75 lõike 2 punktidele b ja c ning artikli 76 lõikele 1.
(11)
Käesoleva määrusega ettenähtud meetmed on kooskõlas määruse (EL) 2018/1139 artikli 127 kohaselt asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1 Reguleerimisese ja kohaldamisala 1.
Käesolevas määruses määratakse kindlaks õhuruumi kasutamisega seotud käitamiseeskirjad ja õhusõidukiseadmetele esitatavad nõuded, mis on vajalikud õhusõidukite ohutuks ja ühtseks käitamiseks ühtse Euroopa taeva õhuruumis. 2.
Käesolevat määrust kohaldatakse määruse (EL) 2018/1139 artikli 2 lõike 1 punkti b alapunktides i ja ii ning punktis c osutatud õhusõidukeid käitavate õhusõidukikäitajate suhtes, kes osalevad üldises lennuliikluses ühtse Euroopa taeva õhuruumis, sisenevad sellesse või väljuvad sellest.
Artikkel 2 Mõisted Käesolevas rakendusmääruses kasutatakse järgmisi mõisteid: 1) „lennujuhtimisüksus“ – üldmõiste, mis hõlmab piirkondlikku juhtimiskeskust, lähenemislennujuhtimisüksust või lähilennujuhtimisüksust; 2) „andmevahetusteenus“ – selliste omavahel seotud lennuliikluse korraldamise toimingute kogum, mida toetab õhk-maaandmeside, millel on selgelt määratletud talitluslik eesmärk ning mis algavad ja lõpevad asjaomasel talitlusjuhtumil; 3) „nihkuva kandja käitamine“ – olukord, kus üks maapealne määratud saatja ei suuda tagada raadiosidet määratud tegevuspiirkonnas ja kus sidehäirete minimeerimiseks nihutatakse kahe või enama maapealse saatja kanalite nominaalsete kesksageduste signaale.
(7) Komisjoni 29. novembri 2019. aasta rakendusotsus (EL) 2019/2012 komisjoni määruse (EÜ) nr 29/2009 (millega kehtestatakse andmevahetusteenuste nõuded ühtse Euroopa taeva jaoks) artiklis 14 sätestatud erandite kohta (ELT L 312, 3.12.2019, lk 95).